Er 5vet kantved g J-K ez eas kuit ar Romaned eus Preden, dre m'o doa da zifenn an harzoù e reter o impalaerouriezh a-enep tagadennoù ar C'hermaned. Diwar-se e voe laosket Preden hec'h-unan. En amzer-se e voe meur a boblad o cheñch lec'h annez hag o vont da Breden. An Iwerzhoniz dre ar  c'hornôg, ar C'hermaned dre ar reter. Tamm-ha-tamm e koll ar Vretoned tachenn ha kregiñ a reont da zivroañ da C'halia, dreist-holl d'an Arvorig ha d'ar pezh a zo an Normandi d'an deiz a hiziv. Aze en em gavont gant tud a gomz ur yezh damheñvel. A-hed pevar c'hantved e pado an divroadeg, ha kreñvoc'h e vo er 6vet kantved dre ma sko muioc'h ar Saozon ouzh douaroù ar Vretoned e Preden.